अरुणाचल के सीएम सुरक्षित, भूटान में उतरे  
अरुणाचल के सीएम दोरजी खांडू सुरक्षित हैं और उनका हेलीकॉप्टर आपात स्थिति में भूटान में उतर गया है। यह हेलीकॉप्टर तवांग से उड़ने के बाद से लापता था।
अरुणाचल प्रदेश के मुख्यमंत्री दोरजी खांडू सुरक्षित हैं और उनका हेलीकॉप्टर आपात स्थिति में भूटान में उतर गया है। खांडू का हेलीकॉप्टर तवांग से उड़ने के बाद से लापता था।  मुख्यमंत्री के कार्यालय ने बताया कि खांडू के हेलीकॉप्टर को इंजन में तकनीकी गड़बड़ी आने के बाद तवांग के निकट भूटानी क्षेत्र में आपात स्थिति में उतार लिया गया। कार्यालय ने बताया कि हेलीकॉप्टर में मुख्यमंत्री के साथ उनकी एक महिला रिश्तेदार और उनके सुरक्षा अधिकारी चोड्डक तथा चालक दल के दो सदस्य कैप्टन बब्बर और कैप्टन माणिक सवार थे।  उन्होंने बताया कि हेलीकॉप्टर पवनहंस यूरोकाप्टर बी 3 श्रेणी का था। कोलकाता स्थित रक्षा सूत्रों ने बताया कि हेलीकाप्टर दोपोरिजो में उतारा गया। हेलीकाप्टर तवांग से सुबह 9.56 पर उड़ा था और उसे सुबह 11.30 पर ईटानगर उतरना था। उड़ने के 20 मिनट बाद हेलीकॉप्टर का उस समय संपर्क टूट गया, जब वह सेला पास के ऊपर से गुजर रहा था।  संपर्क टूटने के बाद से यह आशंका हो गई थी कि कहीं वह दुर्घटनाग्रस्त तो नहीं हो गया। इसके बाद सेना और वायुसेना को सतर्क कर दिया गया और उनके हेलीकॉप्टर सेला पास के पास इस हेलीकॉप्टर की तलाश में जुट गए।कोलकाता में रक्षा मंत्रालय के प्रवक्ता विंग कमांडर महेश उपासने ने कहा कि खराब मौसम होने के बावजूद दो चीता हेलीकॉप्टरों को असम के तेजपुर से हेलीकॉप्टर की तलाश और राहत एवं बचाव कार्य में लगाया गया। वायुसेना को मदद की आग्रह 12.30 बजे मिला और दोनों हेलीकॉप्टर 40 मिनट के भीतर ही उड़ गए।  खांडू (56) भारतीय सेना की गुप्तचर शाखा में काम कर चुके हैं। उन्हें गेगांग अपांग की जगह 9 अप्रैल, 2007 को राज्य के पांचवें मुख्यमंत्री के तौर पर शपथ दिलाई गई थी।